Pensselisetänä tunnetuksi tullut Syyrian kurdi Ebdo Mihemed esiintyy tänään Lohjalla ja on innoissaan paluustaan Suomeen kuuden vuoden jälkeen.

Syyriassa asuessaan Ebdo Mihamad oli suosittu häälaulaja. Nyt hän keikkailee ympäri Euroopan. KARI PEKONEN

Syyrian kurdi Ebdo Mihemed tuli Suomessa tunnetuksi Pensselisetänä vuonna 2009.

Tuolloin YouTubessa julkaistiin hänen kurdinkielisestä laulustaan versio suomenkielisellä tekstityksellä. Tekstitys mukaili laulun äänteitä ja siinä toistuivat muun muassa sanat Niilin hanhet ja Pensselisetä.

Mihemed vieraili Suomessa ensimmäisen kerran heti suosioon noustuaan ja teki kiertueen myös 2010. Sen jälkeen Pensselisetää ei ole täällä nähty, mutta tänään illalla hän esiintyy Lohjan Tanhuhovissa Suomen kurdien uuden vuoden eli Newrozin juhlassa.

Mihemed matkustaa paikalle Ruotsista, missä hän on asunut perheineen kesästä 2013 saakka.

– Mihemediä ei ollut vaikea houkutella tilaisuuteen. Päinvastoin, hän tulee mielellään ja odottaa innolla tapaavansa yleisössä ihmisiä, joihin on tutustunut aiemmilla Suomen keikoillaan, kertoo tapahtuman järjestävän Suomen kurdiyhdistysten liiton – Kurdiliitto ry:n puheenjohtaja Welat Nehri.

Ebdo Mihamadia voi kuulla tänään Lohjalla. KEIJO PENTTINEN

Keikkailee Euroopassa

Nehri tietää, että Syyriasta sodan kauheuksia paennut Mihemedin kaksilapsinen perhe on sopeutunut Ruotsiin hyvin. Mihemed kiertää keikoilla ympäri Eurooppaa ja myös Ruotsissa. Lohjan keikkansa jälkeen hän jää Suomeen yöksi ja lentää takaisin lauantaina.

Iltalehti haastatteli Alepposta kotoisin olevaa Mihemediä joulukuussa 2013. Tuolloin hän oli asunut Norrköpingissä puoli vuotta ja odotti rauhallista ja tavallista elämää vaimonsa ja kahden lapsensa kanssa. Mihemed toivoi itse, että tuossa haastattelussa käytetään hänen nimensä arabiankielistä muotoa Abdo Mohamad.

Mihemed kertoi, että perheen matka Syyriasta Ruotsiin maksoi yli 25 000 euroa. Venematka Turkista Kreikkaan oli täynnä koettelemuksia ja kulkuväline meinasi kaatua monta kertaa. Kreikasta Mihemed olisi halunnut Suomeen, mutta jostain syystä hänen täkäläiset ystävänsä eivät vastanneet viesteihin ja perhe päätyi Ruotsiin.

Newroz-juhlissa Lohjan Tanhuhovissa esiintyvät Mihemedin lisäksi myös tunnettu kurdilaulaja Saman Omer, suomalainen kurdilaulaja Kardo Shiko, monikielinen suomalaislaulaja Meri-Sofia Lakopoulos ja monipuolinen kurdimusiikin ryhmä. Tapahtumassa julistetaan myös Vuoden kurdi.

– Kaikki ovat tervetulleita juhlaan, Nehri korostaa.